| Medaljeoversikt |
| --- |
| Konkurrerte for Norges flagg |
|  i langrenn: |
|  Norgesmesterskapet på ski |
| Sølv | 2012 Voss | 3 x 10 km stafett |
| Bronse | 2013 Hamar | 3 x 10 km stafett |
| Bronse | 2015 Røros | 3 x 10 km stafett |

**Kristian Tettli Rennemo** (født 1. november 1984) er en norsk tidligere langrennsløper fra Leksvik, nåværende Indre Fosen i Trøndelag. Han representerte moderklubben Leksvik Idrettslag etter å ha skiftet klubb fra Henning Skilag foran 2008/09-sesongen. Rennemo gikk for Norge i verdenscup og andre internasjonale renn.

Kristian er storebror til Anders Tettli Rennemo.

Karriere
--------

### Tidlige år (–2008)

Rennemo er en langrennsløper som har tatt gradene innenfor langrennssporten. Han debuterte i Skandinavisk Cup som 20-åring i 2004 og deltok for første gang i senior-NM samme sesong. Han oppnådde jevnt over gode resultater i sesongene som fulgte, blant annet med en femteplass i et FIS-renn på Hovden i 2007.

Et lite gjennombrudd kom vinteren 2008, da han ble nummer ni på NMs langdistanseøvelse, det 56 kilometer lange Rensfjellrennet. Tidligere i samme mesterskap, i første del av NM som ble arrangert i Granåsen, gikk han Henning inn til fjerdeplass sammen med Morten Eilifsen på sprintstafetten.

Samme sesong resulterte blant annet også i to syvendeplasser i FIS-renn og plasseringer blant de 30 beste i Skandinavisk Cup. Prestasjonene denne sesongen gjorde at Rennemo fikk plass på Team Trøndelag.

### Nasjonalt gjennombrudd (2008/2009)

Neste sesong fortsatte Rennemo sin fremgang, og utover vinteren gikk han inn til både niende- og tolvteplass i Skandinavisk Cup og fjerdeplass i et FIS-renn i Trondheim. Det nasjonale gjennombruddet for Rennemo kom noen dager etter FIS-rennet, da han noe overraskende fullførte på fjerdeplass under NMs 30 km jaktstart, kun bak mer meritterte løpere som Tord Asle Gjerdalen, Anders Aukland og nykommeren Ole-Marius Bach.

Vinteren fortsatte med topplasseringer i Skandinavisk Cup, og under verdenscupen i Trondheim 12.–14. mars 2009 ble Rennemo belønnet med startplass gjennom nasjonal kvote på 50 km klassisk. Rennemo endte på 43.-plass i sin verdenscupdebut.

Da andre del av NM fortsatte på Røros senere på vinteren, ble Rennemo belønnet med to nye gode plasseringer, både individuelt og sammen med Andreas Myran Steen på sprintstafettlaget. Han gikk selv inn til tiendeplass på femmila mens Leksvik gjorde den til da beste stafettkonkurranse gjennom tidene klubbmessig ved at Rennemo og Steen fullførte som nummer fem, kun slått av de mer kjente lagene Skogn, Strindheim, Rustad og Mjøndalen.

Rennemo avsluttet sesongen med å gå diverse FIS-renn og lokale turrenn. Under sesongforberedelsene til neste sesong inngikk blant annet deltakelse i minitouren Tour de Trøndelag og landeveisstafetten St. Olavsloppet. I Tour de Trøndelag ble han på fjerdeplass, kun slått av Petter Northug, Eldar Rønning og Dario Cologna, mens han i St. Olavsloppet løp tre gode etapper for Leksvik, hvor han på sitt beste hadde beste etappetid.

### Internasjonalt gjennombrudd (2009/2010)

Rennemo skulle slå gjennom internasjonalt vinteren 2010. Han fikk med seg to verdenscuprenn senhøstes 2009 på Beitostølen før formen begynte å komme ved nyttår. Han slo til og vant sitt første renn i Skandinavisk Cup 20. desember 2009 i finske Vuokatti. Resultatene Rennemo tilegnet seg i denne konkurransen, skulle etterhvert bli et springbrett til langrennseliten. Rennemo vant nemlig senere på vinteren Baltic Tour, og styrket dermed sin sammenlagtledelse. Også til slutt var det Rennemo som toppet sammendraget, og han kunne dermed delta i verdenscup frem til jula 2010.

Gjensynet med verdenseliten satte på ingen måte noen stopper for det kommende gjennombruddet. I Lahtis gikk han det norske andrelaget inn til seier på stafetten, etter å ha spurtslått blant andre den tyske OL-vinneren i sprint, Tim Tscharnke, og ankermann på Norges førstelag, Tord Asle Gjerdalen, i spurten. Dette satte i gang spekulasjoner om landslagsplass, og inntrykket ble ikke dårligere av at han fullførte som nummer 16 i femmila i Holmenkollen helga etterpå.

Rennemo avsluttet verdenscupsesongen med å gå den avsluttende minitouren i Sverige, der han endte på 22.-plass i sammendraget.

Uka etter, 26. mars og 27. mars, gikk Rennemo sprintstafett for Leksvik sammen med Thomas Fremo og femmil i andre del av NM på Tolga. Sprintstafetten endte med ny bestenotering for Leksvik som klubb, da Rennemo og Fremo fullførte som nummer fire, bak lagene Strindheim, Kjelsås og Rustad. På femmila ble Rennemo nummer sju.

Prestasjonene denne sesongen ble kronet med at Rennemo fikk plass på landslaget.

### Videre utvikling (2010–)

I sin debutsesong 2010/2011 på landslaget var Rennemo plaget av formsvikt første del av sesongen. På grunn av sin friplass gikk han likevel en del renn i verdenscupen. Han ble også tatt ut til å representere Norge i Tour de Ski. Sin beste plassering hadde han i prologen i Oberhof, der han endte på en 20.-plass. Sammenlagt ble Rennemo på 26.-plass.

Under NM på Steinkjer ble Rennemo for første gang slått av lillebror Anders i et skirenn.[] Kristian ble nummer 20 mens Anders ble nummer 13. Sammen med Andreas Myran Steen gikk de sammen Leksvik inn til tangering av fjorårets fjerdeplass på stafetten.

Fem beste plasseringer i verdenscup
-----------------------------------

| Nr. | Plassering | Dato | Sted | Disiplin |
| --- | --- | --- | --- | --- |
| 1. | 14.-plass | 6. mars 2010 | Finlands flagg Lahtis | 30 km jaktstart |
| 2. | 16.-plass | 13. mars 2010 | Norges flagg Oslo | 50 km fri teknikk |
| 3. | 18.-plass | 21. mars 2010 | Sveriges flagg Falun | 15 km fri teknikk |
| 4. | 19.-plass | 20. mars 2010 | Sveriges flagg Falun | 20 km jaktstart |
| 5. | 20.-plass | 31. desember 2010 | Tysklands flagg Oberhof | prolog fri teknikk |
|

Fem beste plasseringer i NM
---------------------------

| Nr. | Plassering | Dato | Sted | Disiplin |
| --- | --- | --- | --- | --- |
| 1. | 4.-plass | 17. januar 2009 | Norges flagg Gjøvik | 30 km jaktstart |
| 2. | 6.-plass | 27. januar 2011 | Norges flagg Steinkjer | 15 km klassisk |
| 3. | 7.-plass | 23. januar 2010 | Norges flagg Stokke | 30 km jaktstart |
|  | 7.-plass | 27. mars 2010 | Norges flagg Tolga | 50 km klassisk |
| 5. | 9.-plass | 29. mars 2008 | Norges flagg Støren/Selbu | 56 km klassisk |
|  | 9.-plass | 21. januar 2010 | Norges flagg Stokke | 15 km fri teknikk |
|

Fem beste plasseringer i Skandinavisk Cup
-----------------------------------------

| Nr. | Plassering | Dato | Sted | Disiplin |
| --- | --- | --- | --- | --- |
| 1. | 1.-plass | 20. desember 2009 | Finlands flagg Vuokatti | 15 km fri teknikk |
| 2. | 2.-plass | 19. februar 2010 | Norges flagg Lygnasæter | Sprint fri teknikk |
|  | 2.-plass | 4. februar 2010 | Latvias flagg Sigulda | 15 km fri teknikk |
| 4. | 4.-plass | 3. februar 2010 | Latvias flagg Sigulda | Sprint fri teknikk |
|  | 4.-plass | 7. februar 2009 | Estlands flagg Mammaste | 10 km fri teknikk |
|

Referanser
----------

1. ↑  (no) «Tettli Rennemo vant i Finland». **Langrenn.com**. 20. desember 2009. Besøkt 21. mars 2010.
2. ↑  (no) «Rennemo nærmer seg verdenscup». **Trønder-Avisa**. 9. februar 2010. Besøkt 21. mars 2010. [*død lenke*]
3. ↑  (no) «Flugstad Østberg og Tettli Rennemo med friplass». **Langrenn.com**. 20. februar 2010. Besøkt 21. mars 2010.
4. ↑  (no) «Rennemos herlige søndag». **Langrenn.com**. 7. mars 2010. Besøkt 21. mars 2010.
5. ↑  (no) «Tettli Rennemo på landslaget?». **P4.no**. 8. mars 2010. Besøkt 21. mars 2010.
6. ↑  (no) «- Gapet bak Northug skal tettes». **Langrenn.com**. 23. april 2010. Besøkt 24. april 2010.

Eksterne lenker
---------------

* (en) Kristian Tettli Rennemo – FIS (langrenn) Rediger på Wikidata
* Profil hos Team Trøndelag